《自金山放船至焦山再叠苏轼韵》
清代·弘历

江赴海意虎视眈，自来天堑限北南。湔氐遥源达溟渤，至此馀十之二三。

方壶员峤谁则到，徒称火枣将冰蚕。咫尺仙山一帆力，不游可怀日后惭。

石𥱼峭拔潮影退，俯栏可以窥深潭。便命黄头发青雀，江天春物方清酣。

忽怀玉局曾游目，中江长老谈乡谈。豪吟静悟两寥寂，祗饶松竹笼虚龛。

山蔬可以为清供，岂必烧猪方觉甘。纸帐困眠明便去，金山留带还嫌贪。

片时揽胜兼望古，幽情畅矣归云堪。剪波顷刻济北固，岩端更问萧公庵。